Harbinger býður ykkur hjartanlega velkomin á listamannaspjall og tónlistarleiðsögn , föstudaginn 20 september á milli kl. 20 og 21 , er Guðlaug Mía Eyþórsdóttir veitir áheyrendum innsýn í tilurð verka sinna , og þverflautuleikarinn Sindri Freyr Steinsson leiðir gesti um sýninguna . Á sýningunni Verkin sýna merkin býður Guðlaug Mía áhorfendum í fagurfræðilegan leiðangur um kunnuleg stef úr hversdeginum . Hún skoðar skúlptúríska þætti í manngerðu umhverfi okkar , formrænu stigaganga , gluggasilla , anddyra , fatahengja . Þessir þættir eru efniviður hennar er hún lætur form , efni og litatóna endurraðast og mynda ný sambönd í skúlptúrum sem finna sér stað í sýningarýminu . Guðlaug veltir jafnframt fyrir sér ætluðum hlutverkum og hvernig þau breytast , hvernig notagildi breytist eftir virkjun hluta og rýma , og býr í verkum sínum til samhengi þar sem áhorfandi og skúlptúrar verka á víxl . Meðfram sinnI eigin myndlist hefur Guðlaug Mía staðið að margvíslegum verkefnum innan myndlistar . Hún rak sýningarrýmin Kunstschlager í Reykjavík og ABC Klubhuis í Antwerpen í samstarfi við aðra myndlistarmenn . Einnig hefur hún staðið að myndlistarútgáfum og undanfarin tvö ár unnið að Bláa vasanum , stafrænum gagnagrunni um orð íslenskra myndlistarmanna .